Southwark

Southwark er et sted og en del av bydelen Southwark i sentrale London, rett sør for London Bridge og 2,4 km øst for Charing Cross. Det er en av de eldste delene av London og har elven Themsen i nord. Tidligere var under grevskapet Surrey med en rekke sogn, men kom deretter i økende grad inn under lovmyndighetene og innflytelsen til City of London. Som et indre distrikt av London fikk Southwark en rask avbefolkning på slutten av 1800-tallet og begynnelsen av 1900-tallet. Det er nå i en prosess av byfornyelse og hadde en befolkning på 30 119 innbyggere i 2011.

Man har i senere år begynt å dele Southwark i Bankside, som er et historisk navn på området rundt Tate Modern og Globe Theatre, mens området øst for Borough High Street kalles Pool of London. Bydelsrådet fremmer dette, fordi de ønsker å bruke navnet Southwark først og fremst om bydelen. Samtidig kan dette skape en ny forvirring, ettersom Pool of London brukes om en strekning av Themsen, og ikke spesifikt om en del av Southwark. 

Southwark er også navnet på og bispesetet St. Georgs katedral for det katolske erkebispedømmet som omfatter London sør for Themsen og området sørøst for byen, inkludert Kent.

Stedsnavnet 
Hva som nå er Southwark ble nedtegnet som Suthriganaweorc eller Suthringa geweorche på 900-tallet i angelsaksiske dokumenter kjent som Burghal Hidage. Betydningen av dette stedsnavnet var «forsvarsverkene til mennene fra Surrey». Southwark er omtalt i Domesday Book (1086) som Sudweca. Betydningen er tilsvarende, «de sørlige forsvarsverker», dannet fra sammensetningen av angelsaksiske sūth og weorc. Den sørlige lokaliseringen er en referanse til City of London i nord og hvor Southwark var den sørlige enden av London Bridge.

Historie

Det lavtliggende og myrlendte landet på sørsida av Themsen utviklet seg gjennom århundrene i en langsommere takt enn det øvrige London, og fikk ingen av de store institusjonene under kirken, kronen eller staten. Ikke desto mindre finner en i Southwark noen av de tidligst bebygde områdene i London. Den romerske generalen Aulus Plautius bygde i år 43 ei bru over Themsen omtrent ved dagens Soutwark Bridge, og en bosetning ble etablert på sørsida av denne.

I middelalderen fikk flere av Londons teatre – ikke bare Shakespeares Globe – sitt tilhold i Southwark. Her lå også en stor skyssterminal for landevegstransport til Englands sørkyst.

Fra 1800-tallet fikk Southwark en god del industri, med spinnerier, støperier, brennerier og seinere en del mekaniske verksteder. På 1900-tallet kom også bilindustrien – den første Vauxhall-fabrikken ble lagt til Southwark. På grunn av industrien ble Southwark under krigen utsatt for omfattende tyske bombeangrep. Southwark er fortsatt et av Londons mer industrialiserte områder.

Kommunikasjoner
De nærmeste jernbane- og undergrunnsstasjoner er:

Blackfriars stasjon
Cannon Street stasjon
Lambeth North undergrunnsstasjon
London Bridge stasjon
London Bridge undergrunnsstasjon
Southwark undergrunnsstasjon
Waterloo stasjon

Referanser

Litteratur 
 Timbs, John (1867): «Southwark», Curiosities of London (2. utg.), London: J.C. Hotten, OCLC 12878129
 Muirhead, Findlay, red. (1922): «Southwark», London and its Environs (2. utg.), London: Macmillan & Co., OCLC 365061

Steder i Southwark
Byer ved Themsen
Domesday Book